สังคมข่าวหุ้น
ตลาดหุ้นไทยปิดบวกได้วานนี้ หายตกใจล็อกดาวน์ จากการแพร่ระบาดของสายพันธุ์โอไมครอน ซึ่งอยู่ระหว่างการประเมินผลกระทบกันอยู่ภายใน 2 สัปดาห์นี้ ...
ตลาดหุ้นไทยปิดบวกได้วานนี้ หายตกใจล็อกดาวน์ จากการแพร่ระบาดของสายพันธุ์โอไมครอน ซึ่งอยู่ระหว่างการประเมินผลกระทบกันอยู่ภายใน 2 สัปดาห์นี้ ...
2 ธ.ค. 2564

*… เทคนิเคิลรีบาวด์ …
*… ตลาดหุ้นไทยปิดบวกได้วานนี้ หายตกใจล็อกดาวน์ สถาบันกลับเข้ามาซื้อหลังจากขายมาหลายวัน ส่วนวันนี้ต้องมาลุ้นไปต่อ หากไม่มีปัจจัยลบเพิ่มเติมจากการแพร่ระบาดของไวรัสสายพันธุ์โอไมครอน ซึ่งอยู่ระหว่างการประเมินผลกระทบกันอยู่ภายใน 2 สัปดาห์นี้ …
*… สผ.ลงทุนใหญ่เฉียดล้านล้านบาท ล่าสุด มนตรี ลาวัลย์ชัยกุล ประธานเจ้าหน้าที่บริหาร บมจ.ปตท. สำรวจและผลิตปิโตรเลียม หรือ ปตท.สผ. วางแผนการลงทุน 5 ปี (2565-2569) นั้น บริษัทได้จัดสรรงบประมาณรวม 27,164 ล้านดอลลาร์สรอ. (เทียบเท่า 911,124 ล้านบาท) คาดว่าจะสามารถเพิ่มอัตราการเติบโตของปริมาณการขายโดยเฉลี่ยต่อปีแบบทบต้น ในช่วง 5 ปี เฉลี่ยประมาณ 5% …
*… วิโรจน์ วสุศุทธิกุลกานต์ ประธานเจ้าหน้าที่บริหาร บมจ.เซนต์เมด (SMD) ผู้ดำเนินธุรกิจจัดจำหน่ายเครื่องมือแพทย์เฉพาะทางด้านระบบการหายใจและช่วยชีวิต เผยในช่วงปลายเดือนพฤศจิกายน บริษัทได้รับคำสั่งซื้อผลิตภัณฑ์ชุดตรวจคัดกรองโควิด-19 แบบเร่งด่วน ATK จาก CPALL เพื่อนำไปจัดจำหน่ายในร้านสะดวกซื้อเซเว่น อีเลฟเว่น (7-ELEVEN) โดยมียอดคำสั่งซื้อทยอยเข้ามาอย่างต่อเนื่องกว่า 7 ล้านบาท ซึ่งจะเข้ามาช่วยสนับสนุนให้ผลการดำเนินงานของบริษัทในปีนี้แตะ 1,550 ล้านบาท ตามเป้าหมายที่วางไว้ …
*… NWR หรือ บมจ.เนาวรัตน์พัฒนาการ ได้งานใหม่ สัญญาก่อสร้าง โครงการอุโมงค์ระบายน้ำคลองทวีวัฒนาบริเวณคอขวด มูลค่า 2,219,200,000 บาท (รวมภาษีมูลค่าเพิ่ม) โดยสำนักการระบายน้ำ กรุงเทพมหานคร เป็นผู้ว่าจ้าง กำหนดระยะเวลาก่อสร้าง 1,080 วัน นับจากวันที่แจ้งให้เริ่มงาน …
*… วัลลยา แก้วรุ่งเรือง รองผู้จัดการใหญ่อาวุโส ประธานเจ้าหน้าที่บริหาร กลุ่มงานกฎหมายและควบคุม ธนาคารไทยพาณิชย์ รับมอบโล่ประกาศเกียรติคุณรางวัลอาคารโดดเด่นด้านความปลอดภัยระดับ Platinum และรางวัลองค์กรที่มีการบริหารงานดีเด่นเพื่อความยั่งยืน ระดับ FM Gold Award ในโครงการ BSA Building Safety Award 2021 จาก พรพจน์ เพ็ญพาส อธิบดีกรมโยธาธิการและผังเมือง กระทรวงมหาดไทย จัดโดยสมาคมผู้ตรวจสอบอาคารแห่งประเทศไทย ร่วมกับสมาคมวิชาชีพการบริหารทรัพยากรอาคาร …
*… EFORL เล็งปลดเครื่องหมาย C ซีอีโอ “ปรีชา นันท์นฤมิต” บมจ.อี ฟอร์ แอล เอม (EFORL) ผู้แทนจำหน่ายเครื่องมือและอุปกรณ์ทางการแพทย์ ไตรมาส 3/2564 สร้างผลกำไรสุทธิพุ่งทะลักกว่า 1,113% รายได้รวมยังคงทุบสถิตินิวไฮต่อเนื่อง ส่วนผลงานโค้งสุดท้ายปีนี้ยังมีสัญญาณดี จากงานในมือที่ตุนไว้ 500 ล้านบาท ได้เวลานับถอยหลังปลดล็อกเครื่องหมาย c เร็ว ๆ นี้ …
*… สุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บมจ.ช ทวี (CHO) ลงนามบันทึกข้อตกลงระหว่างบริษัท ขอนแก่น ทรานซิท ซิสเต็ม จำกัด (KKTS) กับ CKKM-CRRC CONSORTIUM ในโครงการขอนแก่น Smart City (ระยะที่ 1) ก่อสร้างระบบขนส่งมวลชนระบบรางเบาสายเหนือ-ใต้ โดยบริษัท ช ทวี จำกัด (มหาชน) และบริษัท CRRC Nanjing Puzhen Co.,Ltd. เป็นบริษัทผู้ประสานงานหลักด้านการเงิน และการก่อสร้างระบบรางเบารวมถึงการพัฒนาที่ดิน …
*… ตลาดหลักทรัพย์แห่งประเทศไทย ตลาดหลักทรัพย์ เอ็ม เอ ไอ และ บมจ.ตลาดสัญญาซื้อขายล่วงหน้า (ประเทศไทย) กำหนดให้วันศุกร์ที่ 29 กรกฎาคม 2565 และวันศุกร์ที่ 14 ตุลาคม 2565 เป็นวันหยุดทำการซื้อขายประจำปี 2565 เพิ่มเป็นกรณีพิเศษ ซึ่งสอดคล้องกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และธนาคารแห่งประเทศไทย …
*… ฟิลิป เชียง ชอง แทน กรรมการผู้จัดการใหญ่ ธนาคารเกียรตินาคินภัทร จำกัด (มหาชน) ต่อยอดความร่วมมือกับทรูมันนี่ มอบบริการสินเชื่อส่วนบุคคลอเนกประสงค์ “KKP CASH NOW” บนแอปพลิเคชัน TrueMoney Wallet ทั้งนี้ ผู้สมัครสามารถรับวงเงินสินเชื่อเข้าบัญชีทรูมันนี่สูงสุดถึง 4 แสนบาท ทันทีที่ได้รับอนุมัติ อัตราดอกเบี้ยเริ่มต้นเพียง 8.99% ต่อปี ระยะเวลาผ่อนนาน 60 เดือน …
*… สุกานต์ อินทรสูต ผู้จัดการอาวุโส (ช่องทางจัดจำหน่าย) บมจ.พีรพัฒน์ เทคโนโลยี (PRAPAT) มั่นใจปี 65 ฟื้นหลังโควิดผ่อนคลาย เร่งอัดแคมเปญกระตุ้นยอดขายทั้งออนไลน์-ออฟไลน์ เน้นขยายตลาดในประเทศและต่างประเทศ พร้อมเพิ่มยอดขายอุปกรณ์เครื่องจักรและการบริการ ให้มียอดเท่ากับกลุ่มสินค้าเคมีภัณฑ์ หลังเกิดวิกฤตโควิด-19 ผู้ประกอบการต่างลดจำนวนพนักงานลง โดยหันมาใช้เครื่องจักรแทนแรงงานมากขึ้น เพื่อลดการสัมผัส ป้องกันการติดเชื้อโควิด-19 รวมทั้งประหยัดงบประมาณขององค์กร